  Майя Бывальцева «Удмурт дунне» газетысь журналистъёс «Россиысь журналистикалэн «Зарни ӝажыез» премилэн лауреатъёсыз луизы. «Удмурт дунне» — 100 лет: Годы. События. Люди» энциклопедиез кылдытэмзы понна Москваын данъетэз басьтӥзы Зинаида Рябинина, Лия Малых но Валентина Уразаева. Дипломъёсты но премиосты Москваын Вузкаронъя дунневыл центрын прессалэн XXV балаз сётъязы. Удмурт газетчиос «Журналистика но журналистъёс сярысь книга» номинацилэн лауреатъёсыз луизы. Тодэ вайытом, «Удмурт дунне» — 100 лет: Годы. События. Люди» справочник Удмуртилэн кун премиеныз но пусъемын. «Россиын пусъемзы эшшо одӥг пол возьматэ, макем кулэ вал со ӵектос. Таӵеез дуньет Удмуртиын ӧй вал на! Россиысь йӧскалык кыльёсын потӥсь изданиос полын но ми нырысетӥосыз!», — пусйиз газетлэн валтӥсь редакторез Зинаида Рябинина. Солэн верамезъя, «Удмурт дунне» газет быдэс даур ӵоже элькунлэсь улон-вылонзэ возьматэ. Бадӟым уж лэсьтэ анай кылэз но йӧскалык лулчеберетэз утён понна. Даур ӵоже газетлэн 25 сюрс номеръёсыз потӥзы. Энциклопедие 2 сюрс пала адямиос сярысь ивортодэт пыртэмын, соос пӧлын журналистъёс, внештатной корреспондентъёс - газетын 1915-тӥ арысен 2015-тӥ арозь ужам адямиос. Тегъёс: Мерлык Москва Удмуртия история удмуртъёс  